Нэхъри дыкIуэцIроху
«Спартак-Налшык» (Налшык) — «Луч-Энергия» (Владивосток) — 1:3 (0:1). Налшык. «Спартак» стадион. ШыщхьэуIум и 23-м. ЦIыху 875-рэ еплъащ.
Судьяхэр: Матюнин (Мэзкуу), Голубев (Санкт-Петербург), Семенов (Гатчинэ).
«Спартак-Налшык»: Цыган (Степанов, 83), Засеев, Овсиенкэ, Тимошин, Гарбуз, Коронов (Рухаиа, 64), Гуэщокъуэ (Медведев, 69), Руа, Буйтрагэ, Аверьянов (Сирадзе, 46), Щэуей.
«Луч-Энергия»: Штанько, Кренделев, Соловей, Тихоновецкий (Михалев, 41), Пономаренкэ (Киселев, 90+1), Могилевский, Кацаев (Романенкэ, 56), Романович, Колычев, Гриднев, Кудряшов (Клопков, 59).
Топхэр дагъэкIащ: Кудряшовым, 12 (0:1). Буйтрагэ, 55 (1:1). Гридневым, 78 (1:2). Михалевым, 89 (1:3).
Дагъуэ хуащIащ Руа, Тихоновецкэм, Колычевым, Кудряшовым, Сирадзе, Клопковым.
Хэт и гугъэнт мазэ зытIущ и пэкIэ премьер- лигэм игъэзэжыным щIэбэна «Спартак-Налшыкыр» иджы япэ дивизионым къыхамыгъэкIыным щIэхъуэпсыну?! Ди жагъуэ зэрыхъущи, нобэкIэ Iуэхур зэрыщытыр аращ, ар ефIэкIуэжынуи гугъэ щIагъуэхэр щыIэкъым. Я джэгукIэкIи, мылъкуу хухахым и куэдагъкIи налшыкдэсхэр къыкIэрыхухэм ящыщ зы хъуащ. ХуащI гулъытэм и гугъу тщIыххэнкъым — зи пщэ къыдэхуэхэми топджэгум дихьэххэми ар щIагъуэу къафIэIуэхужкъым.
«Луч-Энергия»-м драгъэкIуэкIыну зэIущIэм куэдкIэ дыщыгугъат. Дыпэплъат икIэм-икIэжым «Спартак-Налшыкым» текIуэн щIидзэжыну. Ар яхуэмыгъэзэщIэн къалэнуи щыттэкъым, я хьэрхуэрэгъур командэ лъэщхэм зэращымыщым икIи ди деж къэкIуауэ щыхамыгъэщIар зэрамыщIэжым къыхэкIыу. АрщхьэкIэ, абыи налшыкдэсхэр пэлъэщакъым.
Джэгур зэрекIуэкIам лейуэ и гугъу умыщIми хъунущ — кIэух бжыгъэм ар наIуэ къыпщещI. Абы щыгъуэми «Спартак-Налшыкыр» сыт щыгъуи ебгъэрыкIуащ, ауэ топ нэхъыбэу дэзыгъэкIар Владивосток жыжьэм къикIахэрщ.
3:1-уэ къызэрыхагъэщIам налшыкдэсхэм я Iуэхур хэплъэгъуэ дыдэ ищIащ. Турнир таблицэм абыхэм иджыпстукIэ яужь къыщинар мыгъэрей зэхьэзэхуэм зэи щытемыкIуэфа «Нефтехимик»-мрэ «Ангушт»-мрэщ. Ди щIалэхэм зыкъаIэтыжын папщIэ егъэлеяуэ лIыгъэшхуэрэ зэфIэкI лъагэрэ къызыкъуахын хуейщ, арщхьэкIэ апхуэдэ яхузэфIэкIыну я джэгукIэм зэкIэ гугъэ уигъэщIыркъым. Дыпэплъэнщ адэкIэ зэрыхъум.
Япэ дивизионым хэт командэхэм иужьу ирагъэкIуэкIа джэгугъуэм хэгъэрейхэр щытепщащ. ШыщхьэуIум и 23-м «Спартак-Налшыкым» и закъуэщ и стадионым къыщыхагъэщIар, «Енисей»-ри «Шинник»-м ефIэкIыфакъым. Адрейхэм я щIыпIэм щыджэгуахэр щытекIуащ: «Мордовия» (Саранск) — «Ангушт» (Нэзрэн) — 2:0, «СКА-Энергия» (Хабаровск) — «Газовик» (Оренбург) — 2:0, «Арсенал» (Тулэ) — «Нефтехимик» (Нижнекамск) — 2:1, «Енисей» (Красноярск) — «Шинник» (Ярославль) — 1:1, «Сибирь» (Новосибирск) — «Химик» (Дзержинск) — 2:0, «Динамо» (Санкт-Петербург) — «Уфа» (Уфа) — 2:0, «Салют» (Белгород) — «Балтика» (Калининград) — 2:1, «Торпедо» (Мэзкуу) — «Алания» (Владикавказ) — 2:0.
КъыкIэлъыкIуэ джэгугъуэр «Спартак-Налшыкым» шыщхьэуIум и 28-м иригъэкIуэкIынущ. А махуэм ди щIалэхэр Оренбург къалэм щаIущIэнущ щIыпIэ «Газовик»-м.
Жыласэ Заурбэч.
